**Izračun točk v primeru omejitve vpisa**

Če bo na SŠ število prijavljenih učencev in dijakov za vpis v posamezni program srednjega izobraževanja tudi po koncu prenosa prijav (*6. maja 2025)* večje od razpisanega števila mest v tem programu, bo šola s soglasjem ministra sprejela sklep o omejitvi vpisa. **O tem bodo učenci in dijaki (s strani šol) obveščeni najpozneje do 6. junija 2025.** Ministrstvo pa bo sicer na svojih spletnih straneh že 2. junija 2025 objavilo, katere šole bodo (v katerih programih) omejile vpis za šolsko leto 2025/2026.

V primeru omejitve vpisa se kandidati v izbirnem postopku razvrstijo na podlagi seštevka točk, ki jih zberejo v skladu z merili, ki jih določa Odredba o merilih.

Na portalu SrednjeSole.si <https://srednjesole.aktualno.si/kalkulator-tock/> je objavljen kalkulator za izračun točk.

**Obrazložitev formule**

* Sseštevek zaključnih ocen vseh obveznih predmetov iz 7., 8. in 9. razreda osnovne šole predstavlja 60 odstotkov celotne vsote.
* Dosežek na nacionalnem preverjanju znanja iz slovenščine in matematike, izražen v odstotnih točkah, predstavlja vsak največ po 20 odstotkov celotne vsote.



**Izračun v primeru omejitve vpisa za kandidate, ki ne bodo pisali NPZ**

Za kandidate, ki iz opravičljivih razlogov ne udeležijo NPZ in tako ne bodo imeli svojih točk na NPZ, se za potrebe izvedbe vpisnega postopka v program SŠ z omejitvijo vpisa **določi nadomestni dosežek** kot **mediana dosežkov** na nacionalnem preverjanju znanja iz tega predmeta tistih kandidatov, ki imajo enak seštevek zaključnih ocen tega predmeta v 7., 8. in 9. razredu osnovne šole.